Margrethe Vestager (RV), 2013-01-23:
Jeg ved ikke, om man kan blive rundtosset, hvis man drejer meget langsomt rundt, for både det at afskaffe hjemmeservice- og boligjobordningen er jo noget, som har haft en endog særdeles lang annonceringstid.
Det er ikke noget, som er blevet afskaffet som et lyn fra en klar himmel.
Det er noget, som er blevet annonceret i en endog særdeles god tid, og lovgivningen er så endeligt stemt igennem nu.
Man kan selvfølgelig have en lang diskussion om de to ordninger.
Jeg synes selv, det er vigtigt, når man skal prioritere imellem offentlige udgifter, også at gøre det på en åben og ordentlig måde.
Og når pengene er små, synes jeg ikke, at det at give tilskud til folks rengøring, fordi de er over 65 år, uanset om de har behov for det eller ej, er en god prioritering, når vi kan se, at der er brug for midler andre steder f.eks. til uddannelse, det være sig til erhvervsuddannelse eller til at sikre praktikpladser for dem, der har brug for sådan en.
Det er jo en politisk prioritering.
Og hvis hr. Hans Kristian Skibby synes, det er bedre at give tilskud til folks rengøring, fordi de er fyldt 65 år, er det jo en politisk uenighed, vi har imellem os.
Men det kan i hvert fald ikke være en uenighed om noget, der er fjernet fra den ene dag for at blive opfundet den næste.
Jeg synes, det er vigtigt at se på, hvordan det overhovedet er at drive virksomhed i Danmark.
Boligjobordningen har jo også det ved sig, at den så at sige får prisen til at falde for dem, der har råd til at få lavet håndværksarbejde.
Det vil sige, at det er en bestemt gruppe af mennesker, som får gavn og glæde af det, og det er selvfølgelig også en politisk prioritering, om man synes, det er en god måde at bruge de andre skatteyderes penge på, altså at nogle får mulighed for at få installeret køkkenet lidt billigere eller få lavet badeværelset lidt billigere, end det ellers ville have været.
Det er en politisk prioritering.
Det, vi fra regeringens side er optaget af, er, at det generelt bliver mere attraktivt at placere sin virksomhed i Danmark, drive sin virksomhed i Danmark og få den til at vokse her i Danmark.
For det er det, der giver adgang til privat beskæftigelse, og private arbejdspladser er nu engang et helt afgørende element i en stærkere vækst.
Først og fremmest tak for anledningen til at tage den her drøftelse.
Det skridt, vi tager videre nu, er jeg enig i er nødvendigt.
Vi har tilrettelagt en samlet økonomisk politik, der gør, at der er tillid til dansk økonomi.
Vi er nu i det sidste år med hensyn til henstillingen; vi har forbedret dansk økonomi; og vi er der, hvor det faktiske underskud faktisk holder sig under de 3 pct.
Det synes jeg at man må glæde sig over, uanset om man er skatteyder i dag eller man bliver skatteyder i fremtiden, for det betyder, at der bliver mindre gæld at betale tilbage.
Det andet gode, der er ved det, er, at det holder renten nede – selvfølgelig lidt kunstigt nede, fordi det er svært at placere penge andre steder i Europa på grund af krisen der.
Men der er stadig væk basis for et meget lavt renteniveau til gavn for både husejere og virksomheder og dermed også til gavn for den private beskæftigelse.
Vi har så tilrettelagt en række ting for at udnytte det råderum, der trods alt er med den skattereform, som Venstre er en del af, og som jo gør, at folk fik skattelettelser her den 1. januar, og dermed også giver baggrund for, at private husholdninger kan beslutte at forbruge mere – ligesom det, at man kunne hæve sine efterlønsindbetalinger på en rimelig attraktiv måde, gav basis for det.
Som det andet er der det at åbne et investeringsvindue, og det skal man også se i lyset af, at der faktisk bliver afskrevet mere i øjeblikket, end der bliver investeret.
Begge dele oplever vi at der er en vis, hvad skal man sige, afventen over for med hensyn til at få fuld effekt af.
Og det tror jeg hænger sammen med, at folk gerne vil have, at vi tager skridtet videre end de investeringer, der er foretaget i uddannelse, i forskning, i afskaffelse af fedtafgiften og i, at vi ikke gennemfører en sukkerafgift – altså de ting, som samlet set bidrager til, at vores konkurrencevilkår bliver bedre.
Det næste skridt, som så bliver taget, har jo så det formål at sørge for, at det er attraktivt at oprette, drive og udvikle privat virksomhed i Danmark netop med henblik på en selvbærende vækst og dermed også arbejdspladser i den private sektor.
Størrelsen af den finansiering, som skal bringes til stede, afhænger selvfølgelig af ambitionerne for de lettelser, som vi gerne vil lave.
Men ligesom vi har en meget stor åbenhed over for, hvilke lempelser der vil være gode for at nå målet og skabe flere private arbejdspladser, har vi også en meget stor åbenhed over for, hvor finansieringen skal komme fra – selvfølgelig i respekt for, at vi er en mindretalsregering og derfor også må diskutere med Folketingets partier, hvordan vi kan finde en finansiering.
Dermed har vi blot sagt, at ligesom vi ikke har sat en bestemt mærkat på noget, har vi heller ikke udelukket noget, heller ikke når det kommer til reformfinansiering.